Document ID: 32014D0166

KOMISIJOS ĮGYVENDINIMO SPRENDIMAS
2014 m. kovo 21 d.
kuriuo iš dalies keičiamos Sprendimo 2005/381/EB nuostatos dėl Europos Parlamento ir Tarybos direktyvos 2003/87/EB taikymo ataskaitos klausimyno
(pranešta dokumentu Nr. C(2014) 1726)
(Tekstas svarbus EEE)
(2014/166/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią prekybos šiltnamio efektą sukeliančių dujų emisijos leidimų sistemą Bendrijoje ir iš dalies keičiančią Tarybos direktyvą 96/61/EB (1), ypač į jos 21 straipsnio 1 dalį,
kadangi:
(1)
Direktyvos 2003/87/EB 21 straipsnio 1 dalyje reikalaujama, kad valstybės narės teiktų Komisijai tos direktyvos taikymo metines ataskaitas. Nuo Direktyvos 2003/87/EB priėmimo ji buvo iš esmės pakeista; Komisija priėmė įvairių teisės aktų, kuriais ji buvo toliau įgyvendinama;
(2)
Direktyva 2003/87/EB buvo iš dalies pakeista Europos Parlamento ir Tarybos direktyva 2008/101/EB (2) ir Europos Parlamento ir Tarybos direktyva 2009/29/EB (3), kuriomis atitinkamai į Sąjungos šiltnamio efektą sukeliančių dujų apyvartinių taršos leidimų prekybos sistemą įtraukta aviacijos veikla ir patobulinta bei išplėsta Sąjungos šiltnamio efektą sukeliančių dujų apyvartinių taršos leidimų prekybos sistema. Komisijos reglamentu (ES) Nr. 601/2012 (4) nustatytos taisyklės dėl išmetamo šiltnamio efektą sukeliančių dujų kiekio ir veiklos duomenų stebėsenos ir ataskaitų teikimo, o Komisijos reglamentu (ES) Nr. 600/2012 (5) nustatytos taisyklės dėl išmetamo šiltnamio efektą sukeliančių dujų kiekio ataskaitų patikros, vertintojų akreditavimo ir tarpusavio pripažinimo ir akreditacijos įstaigų tarpusavio vertinimo;
(3)
be to, Komisijos reglamentu (ES) Nr. 389/2013 (6) nustatyti Sąjungos registro bendrieji, administravimo ir techninės priežiūros reikalavimai, o Komisijos sprendimu 2011/278/ES (7) nustatytos suderinto nemokamo apyvartinių taršos leidimų suteikimo pagal Direktyvos 2003/87/EB 10a straipsnį pereinamojo laikotarpio Sąjungos taisyklės;
(4)
Komisijos sprendimu 2005/381/EB (8) nustatytas klausimynas, kurį turi naudoti valstybės narės rengdamos metines ataskaitas, kurių tikslas - pateikti išsamią Direktyvos 2003/87/EB taikymo ataskaitą. Komisijos sprendimu 2006/803/EB (9) tas klausimynas iš dalies pakeistas atsižvelgiant į valstybių narių ir Komisijos patirtį, įgytą jį naudojant;
(5)
iš dalies pakeistos Direktyvos 2003/87/EB taikymas, Komisijos priimti teisės aktai ir tolesnė valstybių narių bei Komisijos patirtis, įgyta naudojant tą klausimyną parodė, kad reikia didinti sinergiją ir pateikiamos informacijos suderinamumą;
(6)
visų pirma tame klausimyne nustatyti ataskaitų teikimo reikalavimai turėtų būti pakoreguoti pagal minėtus teisės aktus ir suderintai patobulinti, kad ataskaitų teikimo procesas taptų veiksmingesnis, o valstybių narių ataskaitose pateiktos informacijos kokybė - geresnė;
(7)
todėl Sprendimo 2005/381/EB priedą reikėtų iš dalies keisti;
(8)
šiame sprendime numatytos priemonės atitinka pagal Europos Parlamento ir Tarybos reglamento (ES) Nr. 525/2013 (10) 26 straipsnį įkurto Klimato kaitos komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2005/381/EB priedas pakeičiamas šio sprendimo priedo tekstu.
2 straipsnis
Šis sprendimas skirtas valstybėms narėms.
Priimta Briuselyje 2014 m. kovo 21 d.

Labels: 12
8
20